

**Az Agrárminisztérium Borászati, Eredetvédelmi és Agrármarketing Főosztály központi standja**

**A pavilon**

**Magyarország ízei és értékei egy helyen**

Magyarország gasztronómiai öröksége különösen gazdag és sokszínű. Ennek bemutatására és védelmére két eltérő rendszer szolgál: a **Hagyományok–Ízek–Régiók (HÍR) program** és a **Földrajzi árujelző program**.

A **HÍR védjegy** egy nemzeti megkülönböztető jelzés, amely azokat a hagyományos és tájjellegű termékeket emeli ki, amelyek legalább két generáción keresztül jelen vannak egy közösség életében, hagyományos eljárással készülnek és szorosan kötődnek az adott tájegységhez. Jelenleg 253 termék viseli a HÍR védjegyet, amelyek az Ágazati Értéktár szerves részét képezik.

A **földrajzi árujelzők (OEM és OFJ)** uniós szintű oltalmat biztosító megnevezések, amelyek az adott régióhoz kötődő termékek egyedi minőségét, hírnevét vagy más jellemzőjét védik. Az oltalom alatt álló eredetmegjelölés (OEM) esetében a teljes előállításnak a régióban kell történnie, míg a földrajzi jelzés (OFJ) esetében elegendő, ha a folyamatnak csak egy része kötődik a térséghez. Jelenleg **88 magyar földrajzi árujelző élvez** uniós oltalmat, köztük 33 élelmiszer, 39 borászati termék és 16 pálinka elnevezése.

Mind a HÍR védjegy, mind a földrajzi árujelzők hozzájárulnak ahhoz, hogy a hazai és nemzetközi közönség megismerje és értékelje a magyar gasztronómia kincseit: hagyományt, a minőséget és a különleges ízeket, amelyek generációk óta összekötnek bennünket. A földrajzi árujelzők emellett biztosítják az állandó minőséget és az eredetvédelmet, ezáltal erősítik a fogyasztók bizalmát.

Az idei OMÉK A pavilonjában a felállított stand négy napon át várja a látogatókat programjainkkal, ahol egyszerre jelennek meg a **HÍR védjegyes termékek** és a **földrajzi árujelzős különlegességek**.

**Programok és élmények:**

* **Magyarország íz, bor és pálinka térképe** LED falon kivetítve.
* **Kóstolók és bemutatók** – fedezze fel Magyarország tájegységeinek jellegzetes ízeit. Többek között uniós oltalom alatt álló sajtokat, borászati termékeket és HÍR védjegyes péksüteményeket kóstolhatnak.
* **Interaktív játékok és totók** – próbálja ki tudását a hagyományos termékekről, ismerje meg játékos formában a **HÍR védjegyes termékeket** és az **uniós oltalommal rendelkező magyar földrajzi árujelzőket**.
* **Fókuszban az eredetvédelem** – pénteken a borok kerülnek a középpontba, így a látogatók megismerhetik az eredetvédelmi borok gazdag választékát.
* **Különleges termékbemutatók** – többek között díszíthetik a híres zalai lakodalmas cukorperecet, megkóstolhatják az uniós oltalom alatt álló Lajta sajt különleges ízvilágát és a HÍR védjegyes Haluskát.

**Kiemelt programok:**

* **2025. szeptember 18. (csütörtök)**
  1. Civilek a Lakóhelyért Egyesület (Hajdú-Bihar vármegye)
  2. Tebike Kft. – Lajta sajt és Győr-Moson-Sopron megyei Csemege sajt (Győr-Moson-Sopron vármegye)
* **2025. szeptember 19. (péntek):**
  1. Fókuszban az eredetvédelmi borok
  2. Bartolák Mária Márta – Frankó tanya és Haluskaház (Békés vármegye)
* **2025. szeptember 20. (szombat)**
  1. Zalai lakodalmas cukorperec bemutató (Mézespatkó Alkotóműhely, Zala vármegye) 10:00-14:00
  2. Tebike Kft. - Lajta sajt és Győr-Moson-Sopron megyei Csemege sajt (Győr-Moson-Sopron vármegye)
* **2025. szeptember 21. (vasárnap)**
  1. Madarasi Pálinkaház (Dél-Alföldi HÍR régió)
  2. Bartolák Mária Márta – Frankó tanya és Haluskaház (Békés vármegye)